Hierdie kappies is veral op die platteland gedra as beskerming teen die fel son. Dikwels is 'n lap om die kop gewikkel voor die kappie opgesit is.
Die sloopkappie is in 'n halfsirkel gesny en 'n skuifie om die geronde kant op 'n reëlmatige afstand van die soom gewerk, waarin 'n toutjie geryg is wat ingetrek is om die bol aan die een kant en die nekval aan die ander te vorm. Die rand self is dubbel, met 'n tussenvoering, en deeglik deurgestik in sierpatroontjies om dit styf te laat staan. 'n Valletjie wat in die middel opgeryg of geplooi is, versier dikwels die kappie waar die rand ophou.
Bo en behalwe die lapkappie, was daar ook die sogenaamde "bonnet", wat veral die ouer vroue as deftige drag gedra het. Dit was kleinerige, ronde hoedjies van duur lap soos brokaat of fluweel of spesiale hoedegaas, wat oor 'n draadraamwerk getrek is en met vere, glaskrale en blinkertjies versier is. Dit is met twee lang linte wat om die ken gestrik is, op die kop gehou.
Boerevroue wat periodedrag vir die feesgeleenthede wil aantrek, het dus 'n wye keuse van hoofbedekkings.